VisualEditor/Portal/gl

Dámoslle a benvida ao portal do editor visual, un novo xeito de editar a Wikipedia desenvolvido pola Fundación Wikimedia. A edición da Wikipedia necesitaba que a xente aprendese a usar o formato wiki, unha linguaxe bastante complexa, mesmo para facer pequenas correccións nun artigo. En 2001 isto era aceptable; en 2013, leva a que os editores marchen. O editor visual permite que as persoas editen sen ter que aprender o formato wiki, e agardamos que anime a que a xente contribúa na Wikipedia.

O calendario previsto para o lanzamento do editor visual pode consultarse embaixo, pero a finais de xullo de 2013 agardamos que estea dispoñible para os usuarios da maioría das wikipedias.

Acerca do editor visual
O editor visual é unha maneira "visual" de editar a Wikipedia, un novo sistema que permitirá que a xente contribúa sen ter que aprender o formato wiki. Estivo dispoñible opcionalmente como un lanzamento en fase "alfa" na Wikipedia en inglés desde decembro de 2012, en 16 outras linguas desde abril de 2013 e en case todas as outras linguas desde o comezo de xuño. Como se explica embaixo, agardamos telo dispoñible en case todas as wikipedias a finais de xullo, comezando pola Wikipedia en inglés o 1 de xullo.

Se ten interese en utilizar o editor visual, temos unha guía de uso, así como unha lista dos atallos de teclado comúns. Se ten interese en axudarnos no desenvolvemento, hai unha manchea de tarefas nas que pode colaborar. Publicaremos actualizacións regulares, que pode recibir directamente na súa páxina de conversa inscribíndose no noso boletín de novas.



Polo de agora, o editor visual ten numerosos erros; isto é inevitable. Se atopa algún problema ou erro, non dubide en informar na páxina de comentarios. Tamén hai algunhas áreas nas que aínda temos que construír por completo novas ferramentas. As limitacións actuais inclúen:


 * Moito tempo de carga: Leva algún tempo cargar algunhas páxinas longas e complexas no editor visual. No futuro, o software será máis rápido e permitirá cargar páxinas máis grandes.
 * Aspecto estraño: Nestes momentos esforzámonos en facer que o HTML que elaboramos se asemelle ao que estamos afeitos a ver, de modo que o estilo pode parecer algo (ou moi) estraño.
 * Edición incompleta: Algúns elementos de formato "complexo" hanse mostrar e han permitir a edición dos seus contidos, pero non deixarán aos usuarios editar a súa estrutura ou engadir novas entradas (como nas táboas ou nas listas de definición). A adición de características nesta área é unha das nosas prioridades.
 * Soporte limitado de navegadores: Arestora, o editor visual só funciona nas versións máis recentes de Firefox, Chrome e Safari. Non funciona nas versións máis vellas deses navegadores e non funciona en Opera, aínda que un voluntario está traballando no soporte para Opera. Actualmente, no Internet Explorer non funciona, pero agardamos ter soporte para as últimas versións do IE cando lancemos o editor visual a un número maior de persoas.
 * Só artigos e páxinas de usuario: O editor visual só estará dispoñible nos espazos de nomes dos artigos e das páxinas de usuario (así que pode facer modificacións nunha zona de probas persoal). Co tempo, construiremos as ferramentas de edición necesarias para as páxinas que non sexan artigos, pero o noso obxectivo inicial foron os artigos.

Debido a estas limitacións e aos erros inevitables, recomendamos que os usuarios preman en "" antes de gardar a páxina; ademais, pedimos que informe de calquera problema que atope.

Como axudar
Para que o editor visual sexa todo o bo que pode ser, hai moitas cousas coas que necesitamos axuda. Obviamente, unha área importante é utilizar o software, atopar erros e informar deles, pero hai moitas outras tarefas. Entre elas:


 * Actualizar as páxinas de axuda: Todos os nosos proxectos teñen páxinas de axuda para facer máis fáciles as contribucións aos novos usuarios. Por desgraza, están todas construídas en base ao editor de texto wiki e, co lanzamento do editor visual, as capturas de pantalla e as guías quedarán todas obsoletas. Sería de moita axuda que a xente actualice as páxinas de axuda, baseándose na nosa guía de uso do editor visual.
 * Engadir TemplateData aos modelos: O editor visual conta cun editor de modelos, que está descrito detalladamente na nosa páxina de axuda. Como verá se o emprega na Wikipedia, algúns modelos teñen parámetros con nome e descrición que fan máis doado o seu uso. Outros, non. Isto é porque os modelos necesitan "TemplateData" para que esta característica poida funcionar. Se ten interese en engadir TemplateData, temos unha guía cos pasos a seguir, xunto a unha lista dos modelos máis importantes nos que engadir TemplateData.
 * Axudar aos novos usuarios: Se o lanzamento do editor visual ten éxito, teremos máis novos usuarios dos que estamos afeitos a ter, e aínda que a edición poida ser máis sinxela, determinar o xeito de interactuar coa comunidade seguirá sendo difícil. Por favor, intente pasar un tempo no portal de axuda ou na canle de axuda IRC para axudar a que os novos usuarios se habitúen á Wikipedia.